小時候

《小時候》係香港電台電視部拍攝製作嘅單元劇系列，一九七七年呢系列嘅劇開創咗香港兒童劇嘅先河。依套戲喺香港家傳戶曉，視爲經典，主題曲《小時候》更廣爲人熟悉，童星主角路家敏同王書麒時有人提及。喺廿零年後，一九九九年拍咗輯千禧版。二〇〇五年又拍多輯。二〇〇六年爲亞太廣播聯盟兒童劇合作計劃，拍咗輯有副題嘅《小時候－小小亞細亞》。

一九七七年主題曲《小時候》，顧嘉輝寫曲，鄭國江寫詞，由路家敏唱，亦有陳秋霞唱嘅版本。千禧版有陳慧琳翻唱。而首歌亦有其他歌手唱。

1977年版本
1977年版本嘅《小時候》係香港電視劇嘅一套經典之作，主要拍攝地點係當時剛落成嘅沙田瀝源邨，而何家嘅地址喺瀝源邨富裕樓509室。

1999年版本
1999年拍攝嘅千禧版《小時候》，香港電台特別邀請好耐冇喺幕前演出嘅王書麒同路家敏復出，飾演長大咗嘅家其同小敏，同新一代小演員一齊演出，間唔中會插入1977年版本嘅片段，回想佢哋細個嘅情況。第一集喺1999年10月6號首播，主要拍攝地點喺東涌新市鎮。

2005年版本
2005「小時候」兒童劇係1977年「小時候」嘅復刻版，起用全新演員組合，包括已故演員喬宏嘅老婆小金子。故事落腳喺公屋一個草根家庭嘅一對小兄妹身上，用簡單嘅生活片段，真摯嘅親情去帶出一個一個愛嘅故事。

2006年版本
2006年新一輯《小時候》有一個副題「小小亞細亞」，因為《小時候》參加咗「亞太廣播聯盟兒童劇合作計劃」，電視觀眾可以透過睇《小時候》亦同時睇到北京、蒙古、不丹、日本、馬來西亞 5 個唔同地區有關小朋友嘅故事。

香港電台電視劇集